Βρυξέλλες, 21.12.2004

COM(2004)823 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Ειδικό πλαίσιο συνδρομής υπέρ των παραδοσιακών προμηθευτών μπανάνας ΑΚΕ(Κανονισμός του Συμβουλίου (EΚ) Αριθ. 856/1999)Διετής Έκθεση της Επιτροπής2004

1. Εισαγωγη

1.1 Το 2003 η παγκόσμια παραγωγή μπανάνας ανήλθε σε 69 εκατομμύρια τόνους περίπου. Ο μεγαλύτερος παραγωγός είναι η Ινδία ενώ οι κύριοι εξαγωγείς είναι ο Ισημερινός, η Κόστα Ρίκα, οι Φιλιππίνες και η Κολομβία.

Σχεδόν όλες οι μπανάνες που εισάγονται στις Ηνωμένες Πολιτείες προέρχονται από την Λατινική Αμερική. Το μερίδιο των μπανανών Λατινικής Αμερικής στην αγορά της ΕΕ υπερβαίνει το 60% ενώ οι εισαγωγές ΑΚΕ και η κοινοτική παραγωγή μοιράζονται σχεδόν ισομερώς το υπόλοιπο ποσοστό της εν λόγω αγοράς.

Το 2002 το 95% σχεδόν του συνόλου των μπανανών που εξήγαγαν οι χώρες ΑΚΕ πουλήθηκε στην ΕΕ. Το 2003 οι εισαγωγές μπανάνας από την Ακτή του Ελεφαντοστού και το Καμερούν υπερέβησαν το 60% των συνολικών εξαγωγών ΑΚΕ στην ΕΕ.

1.2 Οι εισαγωγές μπανάνας στην Ευρωπαϊκή Ένωση διέπονταν κατά παράδοση από ένα σύστημα ποσοστώσεων με έντονα προτιμησιακή αντιμετώπιση των μπανανών από την Αφρική, την Καραϊβική και τον Ειρηνικό (τις γνωστές ως χώρες ΑΚΕ). Το καθεστώς εισαγωγής μπανάνας της ΕΕ δεν άλλαξε κατά την περίοδο 2002-2004. Μετά τη διεύρυνση της 1ης Mαΐου 2004, ο όγκος των εισαγόμενων μπανανών αυξήθηκε κατά την περίοδο 1 Μαΐου – 31 Δεκεμβρίου 2004 ώστε να υπάρχει επαρκής προσφορά μπανανών για τους καταναλωτές της διευρυμένης Κοινότητας.

Η ΕΕ έτυχε δύο εξαιρέσεων από τους κανόνες του ΠΟΕ χάριν των προτιμησιακών καθεστώτων εισαγωγής υπέρ των χωρών ΑΚΕ. Η πρώτη[1] αφορά την προτιμησιακή δασμολογική μεταχείριση των εισαγωγών μπανάνας από τις χώρες ΑΚΕ βάσει της συμφωνίας του Κοτονού, μέχρι την 1η Ιανουαρίου 2008. Η δεύτερη[2] αφορά την αποκλειστική χρησιμοποίηση της ποσόστωσης C για τις χώρες ΑΚΕ μέχρι την 1η Ιανουαρίου 2006.

Η ΕΕ συμφώνησε να καθιερώσει μέχρι την 1η Ιανουαρίου του 2006[3] ένα καθεστώς για τις εισαγωγές μπανάνας που θα βασίζεται “αποκλειστικά στους δασμούς”. Το ύψος αυτού του δασμού δεν έχει καθοριστεί ακόμη. Οι χώρες ΑΚΕ θα συνεχίσουν να τυγχάνουν ευνοϊκής δασμολογικής μεταχείρισης βάσει του νέου καθεστώτος: το προτιμησιακό τους πλεονέκτημα στην αγορά εντούτοις θα εξαρτάται από το ύψος των δασμών που θα συμφωνηθεί.

1.3 Για να διευκολυνθούν οι δώδεκα παραδοσιακοί προμηθευτές μπανάνας ΑΚΕ ώστε να προσαρμοστούν στις νέες συνθήκες της αγοράς, έχει ήδη δημιουργηθεί από το 1999 ένα ειδικό πλαίσιο συνδρομής (SFA) μέσω ενός ειδικού κονδυλίου του προϋπολογισμού. Πέντε χώρες της Αφρικής και επτά χώρες της Καραϊβικής θεωρούνται ως παραδοσιακοί προμηθευτές και κατά συνέπεια δικαιούχοι του SFA. Αυτό το πλαίσιο προβλέπει τη χορήγηση τεχνικής και χρηματοδοτικής συνδρομής σε ειδικά προγράμματα των ενδιαφερομένων χωρών που θα βασίζονται σε μία μακροπρόθεσμη στρατηγική η οποία θα έχει συμφωνηθεί προηγουμένως και θα έχει εγκριθεί από την Επιτροπή. Το ύψος της ενίσχυσης που θα χορηγείται σε κάθε χώρα θα υπολογισθεί με βάση δύο κριτήρια: την διαφορά ανταγωνιστικότητας σε σύγκριση με προμηθευτές από τρίτες χώρες και τη σημασία που έχει η παραγωγή μπανάνας για την οικονομία των συγκεκριμένων χωρών ΑΚΕ. Γενικά, κατά τα πρώτα χρόνια της εφαρμογής (1999-2001) οι ενισχύσεις είχαν κυρίως ως στόχο τη βελτίωση της παραγωγικότητας παρά τη διαφοροποίηση, ενώ κατά την περίοδο 2002 - 2004 έχει τεθεί ως προτεραιότητα η διευκόλυνση των προσπαθειών διαφοροποίησης των συγκεκριμένων χωρών. Βάσει αυτών των δύο κανονισμών [4] από τις αρχές του 2004 έχουν αρχίσει να μειώνονται μέχρι 15% οι συνδρομές προς όλες τις χώρες. Σύμφωνα με τους δύο αυτούς κανονισμούς μειώνονται λιγότερο οι συνδρομές προς τις χώρες οι οποίες επιτυγχάνουν να αυξήσουν την ανταγωνιστικότητά τους.

2. Νομικη βαση

Στις 22 Απριλίου 1999 το Συμβούλιο εξέδωσε τον κανονισμό (EΚ) αριθ. 856/1999[5] με τον οποίο θεσπίστηκε ένα ειδικό πλαίσιο συνδρομής των παραδοσιακών προμηθευτών μπανάνας ΑΚΕ. Στις 22 Ιουλίου 1999 η Επιτροπή εξέδωσε τον κανονισμό αριθ. 1609/1999[6] που καθορίζει τους λεπτομερείς κανόνες εφαρμογής του.

Το 2002 αυξήθηκε σε 40 εκατομμύρια ευρώ το σχετικό κονδύλιο του προϋπολογισμού. Η απόφαση της Επιτροπής για τη χορήγηση των (επιμέρους) ποσών κατά το 2003 βάσει του ειδικού πλαισίου θεσπίστηκε στις 14 Μαρτίου 2003.[7] Η σχετική απόφαση της Επιτροπής για τη διάθεση από τον προϋπολογισμό του ποσού των 37,31 εκατ. ευρώ θεσπίστηκε την 1η Απριλίου 2004.[8]

2.1. Στόχοι

Ο γενικός στόχος είναι είτε η βελτίωση της ανταγωνιστικότητας των παραδοσιακών παραγωγών μπανάνας ΑΚΕ είτε η ενίσχυση της διαφοροποίησης στις περιπτώσεις που δεν είναι πλέον εφικτή η βελτίωση της ανταγωνιστικότητας. Ο στόχος αυτός μπορεί να επιτευχθεί με τη χρηματοδότηση προγραμμάτων που επιδιώκουν τα εξής:

- Την αύξηση της παραγωγικότητας χωρίς να προκαλούνται ζημιές στο περιβάλλον.

- Τη βελτίωση της ποιότητας συμπεριλαμβανομένων και των φυτοϋγειονομικών μέτρων.

- Την προσαρμογή των μεθόδων παραγωγής, διανομής ή εμπορίας προκειμένου να τηρηθούν οι κοινοτικοί ποιοτικοί κανόνες.

- Την ίδρυση οργανώσεων παραγωγών οι οποίες έχουν ως στόχο τη βελτίωση της εμπορίας και την ανάπτυξη φιλικών προς το περιβάλλον μεθόδων παραγωγής συμπεριλαμβανομένων και των μπανανών δίκαιου-εμπορίου.

- Την ανάπτυξη στρατηγικών παραγωγής και εμπορίας για την ικανοποίηση των αναγκών της αγοράς υπό το φως της κοινής οργάνωσης αγοράς της ΕΕ στον τομέα της μπανάνας.

- Την παροχή βοήθειας στους παραγωγούς μπανάνας για την ανάπτυξη φιλικών προς το περιβάλλον μεθόδων παραγωγής συμπεριλαμβανομένων και των μπανανών δίκαιου-εμπορίου.

- Την παροχή βοήθειας για την κατάρτιση και την έρευνα της αγοράς καθώς και για τη βελτίωση των δικτύων διανομής.

- Την υποστήριξη της διαφοροποίησης στις περιπτώσεις που δεν είναι πλέον εφικτή η βελτίωση της ανταγωνιστικότητας του τομέα της μπανάνας.

2.2. Σύνταξη εκθέσεων

Το άρθρο 9 του κανονισμού του Συμβουλίου προβλέπει ότι “έως τις 31 Δεκεμβρίου 2000 και εν συνεχεία κάθε δύο έτη η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο η οποία συνοδεύεται εν ανάγκη από προτάσεις για τη λειτουργία του παρόντος κανονισμού” . Η παρούσα έκθεση εκπληρώνει αυτή την υποχρέωση όσον αφορά τα έτη 2003 και 2004. Η προηγούμενη έκθεση, η οποία αφορούσε τα έτη 2001 και 2002, εξεδόθη στις 23.12.2002.[9]

3. Πληροφοριεσ σχετικα με την αγορα

Το 2003 η παγκόσμια παραγωγή μπανάνας ανήλθε σε 69 εκατ. τόνους περίπου (ήταν 68 εκατ. τόνοι κατά το 2002). Ο μεγαλύτερος παραγωγός είναι η Ινδία (23,8% της παγκόσμιας παραγωγής), ενώ οι κυριότεροι εξαγωγείς είναι ο Ισημερινός, η Κόστα Ρίκα, οι Φιλιππίνες και η Κολομβία, που κατά το 2002 είχαν υπό τον έλεγχό τους το 63% των παγκόσμιων εξαγωγών μπανάνας.

Οι μεγαλύτερες αγορές εισαγωγής μπανάνας είναι των Ηνωμένων Πολιτειών (3,9 εκατ. τόνοι κατά το 2002) και της ΕΕ (3,3 εκατ. τόνοι κατά το 2002). Σχεδόν όλες οι μπανάνες που εισάγονται στις ΗΠΑ κατάγονται από τη Λατινική Αμερική. Η αγορά της ΕΕ, αντιθέτως, εφοδιάζεται με μπανάνες από τη Λατινική Αμερική (63%) από τις χώρες ΑΚΕ (19%) και από την κοινοτική παραγωγή (18%).

Το 2002 το 95% σχεδόν των συνολικών εξαγωγών μπανάνας ΑΚΕ πουλήθηκε στην ΕΕ. Το 2003 οι εισαγωγές μπανάνας από την Ακτή του Ελεφαντοστού και το Καμερούν ανήλθαν στο 63% περίπου (61% κατά το 2002) των συνολικών εισαγωγών στην ΕΕ από τις χώρες ΑΚΕ.

Η ΕΕ είναι μία ελκυστική αγορά για τους προμηθευτές μπανάνας λόγω των υψηλών τιμών σε σύγκριση με την αγορά των Ηνωμένων Πολιτειών, που οφείλονται στο σύστημα των ποσοστώσεων και στις διαφορές των δασμών και του κόστους μεταφοράς. Το 2003 η μέση τιμή των μπανανών Λατινικής Αμερικής ήταν 621 ευρώ ανά τόνο και η μέση τιμή μπανανών ΑΚΕ 616 ευρώ ανά τόνο. Εντούτοις σημαντικές διαφορές τιμών παρατηρούνται και ανάμεσα στους προμηθευτές ΑΚΕ: το 2003 η μέση τιμή για μπανάνες καταγωγής Μπελίζε ανήλθε στις 501 ευρώ ανά τόνο ενώ η μέση τιμή για μπανάνες καταγωγής Ακτής Ελεφαντοστού σε 676 ευρώ ανά τόνο.

4. Το Εμπορικο Καθεστωσ της ΕΕ

Tο εμπορικό καθεστώς της ΕΕ όσον αφορά τις μπανάνες δεν έχει αλλάξει από τότε που συνετάχθη η τελευταία έκθεση σχετικά με το ειδικό πλαίσιο συνδρομής.

Από την 1η Ιανουαρίου 2002 οι εισαγωγές μπανάνας στην Κοινότητα διέπονται από δασμολογικές ποσοστώσεις και οι άδειες εισαγωγής χορηγούνται με βάση τις σχετικές συναλλαγές που είχαν πραγματοποιηθεί στο παρελθόν.

Ισχύουν οι ακόλουθες δασμολογικές ποσοστώσεις: ποσόστωση A με 2.200.000 τόνους και δασμό 75 ευρώ ανά τόνο (0 € για μπανάνες ΑΚΕ)· ποσόστωση B με 453.000 τόνους και δασμό 75 ευρώ ανά τόνο (0 € για τις μπανάνες ΑΚΕ) και ποσόστωση C με 750.000 τόνους και δασμό 0 ευρώ ανά τόνο (μόνο για τις μπανάνες ΑΚΕ). Οι ποσοστώσεις A και B είναι ανοιχτές για τις μπανάνες κάθε καταγωγής. Η ποσόστωση C προορίζεται αποκλειστικά για τις χώρες ΑΚΕ.

Οι εισαγωγές μπανάνας πέραν αυτών των ποσοστώσεων υπόκεινται σε δασμό ύψους 680 ευρώ ανά τόνο. Οι χώρες ΑΚΕ τυγχάνουν δασμολογικής προτίμησης με δασμό 300 ευρώ ανά τόνο.

Μετά τη διεύρυνση της ΕΕ της 1ης Μαΐου 2004, έχουν γίνει κατάλληλες ρυθμίσεις ώστε να εξασφαλισθεί επαρκής προσφορά μπανανών για τους καταναλωτές της διευρυμένης Κοινότητας. Προς τον σκοπό αυτό ο όγκος των εξαγωγών αυξήθηκε κατά 300.000 τόνους κατά την περίοδο από 1ης Μαΐου μέχρι 31ης Δεκεμβρίου 2004.

Ως συνέπεια της διεύρυνσής της, εξάλλου, η ΕΕ κατά τη διάρκεια του 2004 εξεδήλωσε την προθυμία της να διαπραγματευθεί με τα ενδιαφερόμενα μέλη του ΠΟΕ πιθανές εμπορικές αντισταθμίσεις βάσει του άρθρου XXIV.6 της GATT για την αύξηση των εισαγωγικών δασμών για τις μπανάνες, που προκύπτει από την εφαρμογή του δασμολογίου της ΕΕ των 15 στα νέα κράτη μέλη.

Τέλος, λαμβάνοντας υπόψη ότι ο κανονισμός σχετικά με την κοινή οργάνωση της αγοράς μπανάνας, τα μνημόνια συμφωνίας σχετικά με τις μπανάνες με τον Ισημερινό και τις Ηνωμένες Πολιτείες και οι παρεκκλίσεις του ΠΟΕ από το άρθρο Ι της GATT όσον αφορά τη συμφωνία εταιρικής σχέσης ΑΚΕ-ΕΚ, προβλέπουν την έναρξη της ισχύος του καθεστώτος εισαγωγών που θα βασίζεται μόνο στους δασμούς μέχρι την 1η Ιανουαρίου του 2006 το αργότερο, η ΕΕ ενημέρωσε τον ΠΟΕ στις 15 Ιουλίου 2004 σχετικά με την πρόθεσή της να τροποποιήσει τις παραχωρήσεις ΠΟΕ σχετικά με τις μπανάνες σύμφωνα με τις διαδικασίες του άρθρου XXVIII της GATT.

Όσον αφορά τους προμηθευτές μπανάνας ΑΚΕ, η Επιτροπή είναι δεσμευμένη να εκπληρώσει τις υποχρεώσεις που προκύπτουν από τη συμφωνία του Κοτονού και κατά συνέπεια προτίθεται να δώσει ιδιαίτερη προσοχή στις επιπτώσεις που θα έχει στους παραγωγούς μπανάνας ΑΚΕ η αλλαγή του καθεστώτος εισαγωγών της, να εξετάσει διάφορους κατάλληλους τρόπους για την αντιμετώπιση της ειδικής τους κατάστασης, στους οποίους περιλαμβάνεται και η προτιμησιακή πρόσβαση των προϊόντων ΑΚΕ, και να επιδιώξει να διατηρήσει το επίπεδο προτιμησιακής μεταχείρισης των χωρών ΑΚΕ σε επίπεδο ισοδύναμο με αυτό που ισχύει σήμερα για τη διευρυμένη Κοινότητα των 25.

5. δημοσιονομικεσ Αποφασεισ

5.1. Κονδύλιο του προϋπολογισμού για το 2003

Οι χρηματοδοτικές προτάσεις που υπέβαλαν οι 12 δικαιούχες χώρες ΑΚΕ εγκρίθηκαν από την επιτροπή ΕΤΑ τον Νοέμβριο του 2003. Παρόλο ότι οι χρηματοδοτικές δεσμεύσεις εγκρίθηκαν όλες περί τα τέλη του 2003, η υπογραφή των αντίστοιχων συμφωνιών χρηματοδότησης έγινε μόλις περί τα τέλη του 2004 λόγω του ελέγχου που θα έπρεπε να γίνει βάσει του άρθρου 164 των κανονισμών χρηματοδότησης (εκτός αυτού που αφορά τη Σομαλία, ο οποίος έχει υπογραφεί νωρίτερα λόγω της κεντρικής διαχείρισης του προγράμματος). Ο εν λόγω έλεγχος, που έγινε τον Οκτώβριο και τον Νοέμβριο του 2004, αφορά τη συμμόρφωση προς τα κριτήρια της αποκεντρωμένης διαχείρισης.

Το συνολικό ποσό των συμφωνιών χρηματοδότησης κατά το 2003 ανήλθε σε 40 εκατ. ευρώ και διετέθη με τον τρόπο που εμφανίζεται στο παράρτημα Ι.

5.2. Κονδύλιο του προϋπολογισμού για το 2004

Τα ενδεικτικά ποσά για το 2004 κοινοποιήθηκαν στις δικαιούχες χώρες τον Απρίλιο του 2004. Λόγω του ότι και οι 12 χώρες υπέβαλαν προτάσεις χρηματοδότησης, δεν χρειάστηκε να γίνει επαναδιάθεση αχρησιμοποίητων πόρων.

Το συνολικό ποσό που διετέθη κατά το 2004 ήταν ελαφρώς χαμηλότερο από το ποσό των προηγούμενων ετών λόγω του ότι σύμφωνα με το άρθρο 7 του κανονισμού του Συμβουλίου αριθ. 856/1999:

“Από το έτος 2004 […] εφαρμόζεται μέγιστος συντελεστής μείωσης 15% στο επίπεδο της συνδρομής που διατίθεται σε μεμονωμένους παραδοσιακούς προμηθευτές ΑΚΕ. Όταν εκτελούνται προγράμματα που ορίζονται στα πλαίσια του άρθρου 3 παράγραφος 2 στοιχείο a [με στόχο την αύξηση της παραγωγικότητας], αυτός ο συντελεστής ελαττώνεται αναλόγως με την αύξηση της ανταγωνιστικότητας που παρατηρήθηκε σε σύγκριση με το προηγούμενο έτος”.

Οι 12 προτάσεις χρηματοδότησης υπεβλήθησαν στην επιτροπή ΕΤΑ που συνεδρίασε τον Νοέμβριο, η οποία και τις ενέκρινε.

6. Υλοποιηση

Σε σύγκριση με την περίοδο 1999-2002 μειώθηκαν τα ποσά που χορηγήθηκαν βάσει των συμφωνιών χρηματοδότησης του 2003 και του 2004 για την αύξηση της παραγωγικότητας των φυτειών μπανάνας. Η σχέση της διαφοροποίησης προς την παραγωγικότητα όσον αφορά τα ποσά που διετέθησαν κατά τα έτη 2003 και 2004 ήταν 171% και 178% αντίστοιχα έναντι 81% και 178% κατά τα έτη 2001 και 2002 (βλέπε παράρτημα VI).

Όπως αναφέρεται στο παράρτημα 3 του κανονισμού του Συμβουλίου αριθ. 856/1999, “η τεχνική και χρηματοδοτική συνδρομή χορηγείται […] για να συμβάλει στην εφαρμογή προγραμμάτων που έχουν ως στόχο […] την ενίσχυση της διαφοροποίησης στις περιπτώσεις που η βελτίωση της ανταγωνιστικότητας του τομέα της μπανάνας δεν είναι βιώσιμη” .

Με βάση τις 16 από τις 24 συμφωνίες χρηματοδότησης χορηγήθηκαν πόροι για προγράμματα διαφοροποίησης.

6.1. Διαφοροποίηση

Τα προγράμματα για την προώθηση της διαφοροποίησης στοχεύουν κυρίως στην μετεπιμόρφωση των παραγωγών μπανάνας.

- Η Αγία Λουκία, ο Άγιος Βικέντιος και οι Γρεναδίνες, η Ντομένικα, η Γρενάδα, το Πράσινο Ακρωτήριο, η Σομαλία και η Μαδαγασκάρη έχουν προγραμματίσει να χρησιμοποιήσουν ολόκληρο το ποσό που έλαβαν κατά τα έτη 2003 και 2004 για τα γεωργικά τους προγράμματα και για τα προγράμματα ενίσχυσης των θεσμών.

- Οι ενισχύσεις που χορηγήθηκαν κατά τα έτη 2003 και 2004 στην Ιαμαϊκή χρησιμοποιήθηκαν και για τους δύο στόχους: και για τη βελτίωση της παραγωγικότητας και για την διαφοροποίηση.

- Έξι από τις οκτώ χώρες που εφαρμόζουν προγράμματα διαφοροποίησης, χάρη στις ενισχύσεις που έλαβαν κατά τα έτη 2003 και 2004, έχουν συμπεριλάβει στα προγράμματά τους μία διάταξη που αφορά τη χορήγηση ειδικής τεχνικής συνδρομής.

6.2. Αύξηση της παραγωγικότητας

Τα προγράμματα με στόχο την αύξηση της παραγωγικότητας των φυτειών μπανάνας εκτελούνται σε 5 από τις 12 χώρες. Όσον αφορά τα έτη 2003 και 2004 τα προγράμματα αυτά περιλαμβάνουν τις ακόλουθες ενέργειες:

- άρδευση και αποστράγγιση στο Καμερούν, στην Ακτή του Ελεφαντοστού, στην Ιαμαϊκή και στο Σουρινάμ,

- ανανέωση των φυτειών στο Καμερούν, στην Ακτή του Ελεφαντοστού και στο Belize,

- συσκευασία και αποθήκευση της σοδειάς στο Καμερούν, στην Ακτή του Ελεφαντοστού και στο Σουρινάμ,

- δημιουργία υποδομών και εκτέλεση κοινωνικών προγραμμάτων στο Καμερούν, στην Ακτή του Ελεφαντοστού και στο Μπελίζε,

- χορήγηση ειδικής τεχνικής συνδρομής στην Ακτή του Ελεφαντοστού, στο Μπελίζε, στην Ιαμαϊκή και στο Σουρινάμ,

- πιστοποίηση των μέσων παραγωγής στην Ακτή του Ελεφαντοστού προκειμένου να ικανοποιηθούν τα ποιοτικά πρότυπα που επιβάλλουν οι συνθήκες της αγοράς.

6.3. Πληρωμές και εκταμιεύσεις

Οι πίνακες των παραρτημάτων II, III και IV εμφανίζουν τις συνδρομές, τις πληρωμές και τις εκταμιεύσεις ανά ειδικό πλαίσιο συνδρομής και ανά χώρα στις 15/10/2004 και στις 31/12/2003 αντίστοιχα.

Μεγάλη μείωση των πληρωμών παρατηρήθηκε κατά το 2004, που οφείλεται κυρίως στην ανάγκη προσαρμογής των υπό εκτέλεση προγραμμάτων στις απαιτήσεις των νέων δημοσιονομικών κανονισμών οι οποίοι τέθηκαν σε ισχύ το 2003.

Είναι γεγονός ότι δεν είναι πλέον δυνατή η υλοποίηση έργων μέσω των ετήσιων προγραμμάτων εργασίας[10], επειδή δεν είναι ακόμη διαθέσιμα τα συμπεράσματα του ελέγχου που έγινε βάσει του άρθρου 164 των δημοσιονομικών κανονισμών.

Όπως φαίνεται στο παράρτημα VIII, το ποσό που κατεβλήθη στο πλαίσιο των ετήσιων προγραμμάτων εργασίας για τα έργα που υλοποιήθηκαν κατά την περίοδο 1999 και 2004 ανέρχεται σε 62,60 εκατ. ευρώ με εκταμιεύσεις σε 35,67 εκατ. ευρώ.

Είναι γεγονός ότι έχει παρατηρηθεί σημαντική καθυστέρηση όσον αφορά την υλοποίηση των έργων κατά τα έτη 2003 και 2004, αλλά ελπίζεται ότι η κατάσταση θα βελτιωθεί στις αρχές του 2005 καθώς ο έλεγχος βάσει του άρθρου 164 των δημοσιονομικών κανονισμών επιτρέπει την αποκεντρωμένη διαχείριση στις περισσότερες χώρες.

7. Παρακολουθηση

Είναι γεγονός ότι δεν είχε γίνει καμιά ενέργεια τον καιρό που πραγματοποιήθηκε η αρχική αποστολή παρακολούθησης σε όλες τις χώρες της Καραϊβικής το 2001, αλλά τα σχετικά έργα έχουν ξεκινήσει με επιτυχία στο μεταξύ.

Η ΓΔ Γεωργίας προσέλαβε έναν σύμβουλο για την κοινή οργάνωση αγοράς στον τομέα της μπανάνας προκειμένου να πραγματοποιήσει μία περιορισμένη ανάλυση του SFA. Συμφωνήθηκε να διευρυνθούν οι όροι της σύμβασης ώστε να περιλάβουν και μία λεπτομερή ανάλυση των επιπτώσεων του SFA από το 1999 μέχρι το 2004.

Η αποστολή παρακολούθησης θα επικεντρωθεί στις τρέχουσες στρατηγικές σχετικά με τις μπανάνες και θα αποτιμήσει τις επιπτώσεις τους στο επίπεδο του ενιαίου δασμού που θα καθιερωθεί. Επιπλέον τα προγράμματα που προτείνονται και υλοποιούνται βάσει του ειδικού πλαισίου συνδρομής θα εξεταστούν ως προς το κατά πόσο είναι αποτελεσματικά ώστε να συμβάλουν στην υλοποίηση της στρατηγικής κάθε δικαιούχου χώρας.

Η αποστολή, η οποία θα επισκεφθεί και τις δώδεκα χώρες, ξεκίνησε τις εργασίες της περί τα τέλη του 2004 και θα υποβάλει έκθεση περί τα μέσα του 2005.

8. Συστασεισ και Συμπερασματα

Λόγω του ελέγχου βάσει του άρθρου 164 των χρηματοδοτικών κανονισμών, καθυστέρησε σημαντικά η υλοποίηση των έργων κατά τη διάρκεια των δύο προηγούμενων ετών. Η διάταξη αυτού του άρθρου επιτρέπει την αποκεντρωμένη διαχείριση στις περισσότερες από τις εν λόγω χώρες. Η κατάσταση όσον αφορά την υλοποίηση ελπίζεται ότι θα βελτιωθεί στις αρχές του 2005.

Η μείωση μέχρι 15% της χορηγούμενης συνδρομής ανάλογα με την αύξηση της ανταγωνιστικότητας είχε ως συνέπεια να δοθεί περισσότερη έμφαση στην ενίσχυση της διαφοροποίησης και λιγότερο στην ενίσχυση της ανταγωνιστικότητας. Η τάση αυτή συνεχίστηκε και κατά την περίοδο 2002-2004.

Το 2002 έγινε μία αξιολόγηση της εφαρμογής του κανονισμού (EΚ) αριθ. 856/1999. Οι συστάσεις της, π.χ. ο πολυετής προγραμματισμός για τη μείωση και κατά συνέπεια την απλοποίηση των διοικητικών διαδικασιών, διαπιστώθηκε ότι δεν συμφωνούσαν με τις διατάξεις του κανονισμού για το SFA και του δημοσιονομικού κανονισμού. Συνετάχθησαν και άλλες εκθέσεις για άλλους χορηγούς.[11] Η Επιτροπή εξετάζει προς το παρόν τα συμπεράσματα και τις συστάσεις αυτών των εκθέσεων με στόχο την περαιτέρω απλοποίηση και την επιτάχυνση της εφαρμογής του ειδικού πλαισίου αρωγής εντός του υφισταμένου θεσμικού πλαισίου.

WORKING DOCUMENTS

Introduction to the Annexes:

Annexes II (1999), III (2000), IV (2001), V (2002) and VIII (recapitulative) show per country:

- payments (transfer from EC account to double signature account)

- disbursements (final payments of invoices) for annual work programmes

- payments/disbursements for specific commitments.

ANNEX I:BANANA BUDGET LINE 21-03-18 (Ex B7-8710) COUNTRY ALLOCATIONS for 2003 AND 2004

+++++ TABLE +++++

ANNEX II:SFA 1999

Financial situation as at:15/10/2004 for payments 31/12/2003 for disbursements

+++++ TABLE +++++

ANNEX III: SFA 2000

Financial situation as at:15/10/2004 for payments 31/12/2003 for disbursements

+++++ TABLE +++++

ANNEX IV: FA 2001

Financial situation as at:15/10/2004 for payments 31/12/2003 for Disbursements

+++++ TABLE +++++

ANNEX V:SFA 2002

Financial situation as at:15/10/2004 for payments 31/12/2003 for disbursements

+++++ TABLE +++++

ANNEX VI:Overview of activities by type of assistance

[pic]

1) Irrigation and drainage 2) Renewal of plantations (3) Phyto-sanitary treatment (4) Fertiliser (5) Packing (6) Cold storage (7) Agriculture/rural development (8) Roads (9) Social infrastructure (10) Microcredit (11) Social projects (12) Training (13) Institutional support (14) Technical Assistance ANNEX VII:CHART:Global payments on AWP over Global Payments on Specific Commitments

[pic]

ANNEX VIII:CHART:Global payments over Global Disbursements on AWP only

[pic]

+++++ TABLE +++++

[1] Απόφαση ΠΟΕ της 14ης Νοεμβρίου 2001: WT/MIN(01)15: “Ευρωπαϊκές Κοινότητες – Η συμφωνία εταιρικής σχέσης ΑΚΕ-ΕΚ”.

[2] Απόφαση ΠΟΕ της 14ης Νοεμβρίου 2001: WT/MIN(01)16: “Ευρωπαϊκές Κοινότητες – Μεταβατικό καθεστώς για τις αυτόνομες δασμολογικές ποσοστώσεις της ΕΚ όσον αφορά τις εισαγωγές μπανάνας”.

[3] Κανονισμός του Συμβουλίου (EΚ) αριθ. 216/2001.

[4] Άρθρο 7 παράγραφος 2 του κανονισμού (EΚ) αριθ. 856/1999 και άρθρο 5 του κανονισμού της Επιτροπής (EΚ) αριθ. 1609/1999.

[5] ΕΕ L 108, 27.4.1999, σ. 2.

[6] ΕΕ L 190, 23.7.1999, σ. 14.

[7] Απόφαση E/2003/359 – C(2003)766.

[8] Απόφαση E/2004/644 – C(2004)1142.

[9] COM(2002)763 τελικό.

[10] Ένα ετήσιο πρόγραμμα εργασίας, το οποίο αποκαλείται και προϋπολογιζόμενη δαπάνη, είναι ένα έγγραφο που καθορίζει τους αναγκαίους ανθρώπινους και υλικούς πόρους, τον προϋπολογισμό και τις τεχνικές και διοικητικές λεπτομέρειες εκτέλεσης ενός έργου εντός συγκεκριμένης χρονικής περιόδου.

[11] Για παράδειγμα, NERA Economic Consulting report “Addressing the impact of preference erosion in bananas on Caribbean countries” την οποία συνέταξε η DFID τον Αύγουστο του 2004.

[12] Approximate amount calculated at the exchange rate of December 2003.

[13] The disbursed amount is higher than the one paid from HQ because of the exchange rates fluctuations.

[14] Approximate amount calculated at the exchange rate of December 2003.

[15] The disbursed amount is higher than the one paid from HQ because of the exchange rates fluctuations.